Hesekiele 34 | Beibele Inthaneteng | Phetolelo ya Lefase le Lefsa
34 Lentšu la Jehofa la tšwela pele la ntlela, la re: 2 “Morwa wa motho, porofetela badiši ba Isiraele. Porofeta, o botše badiši bao o re: ‘Se ke seo Mmuši Morena Jehofa a se boletšego: “Go madimabe badiši ba Isiraele+ bao ba iphepago!+ Na badiši ga se ba swanela go fepa mohlape?+ 3 Le ja makhura+ e bile le ikapeša boya. Le hlaba+ phoofolo e nonnego.+ Ge e le mohlape wona ga le o fepe. 4 Ga se la matlafatša tšeo di fokolago,+ ga se la fodiša yeo e babjago, yeo e robegilego ga se la e tlema ka mašela, ga se la buša yeo e arogilego e bile ga se la ya go tsoma yeo e timetšego,+ eupša le di swara ka bogale le ka bošoro.+ 5 Di feleleditše di gašantšwe ka ge di se na modiši,+ moo di bilego dijo tša dibata tšohle tša naga gomme tša gašana.+ 6 Dinku tša ka tša timela dithabeng ka moka le mebotong ka moka e phagamego;+ dinku+ tša ka di gašantšwe le lefase ka moka, ga go yo a di tsomago le yo a nyakago go di hwetša. 7 “‘“Ka gona lena badiši, ekwang lentšu la Jehofa. 8 ‘Mmuši Morena Jehofa o re: “Ke ikana ka nna yo a phelago gore ruri ka ge dinku tša ka di hutšwe tša ba dijo tša dibata tšohle tša naga ka ge go be go se na modiši, le gona badiši ba ka ba sa ka ba tsoma dinku tša ka eupša bona ba dula ba iphepa+ gomme ba se fepe dinku tša ka,”’ 9 ka gona lena badiši, ekwang lentšu la Jehofa. 10 Se ke seo Mmuši Morena Jehofa a se boletšego: ‘Bjale nna ke lwa le badiši,+ gomme ke tla nyaka dinku tša ka diatleng tša bona ke be ke ba dire gore ba kgaotše go di fepa,+ e bile badiši bao ba ka se sa iphepa;+ ke tla hlakodiša dinku tša ka melomong ya bona gomme e ka se sa ba dijo tša bona.’”+ 11 “‘Gobane se ke seo Mmuši Morena Jehofa a se boletšego: “Bjale ke nna yo, ke tla tsoma dinku tša ka gomme ka di hlokomela.+ 12 Ke tla hlokomela dinku tša ka ka tlhokomelo ya yo a fepago mohlape wa gagwe+ mohlang a le gare ga dinku tša gagwe tšeo di bego di gašantšwe gohle;+ ke tla di hlakodiša mafelong ka moka ao di gašanyeditšwego go ona letšatšing la maru le la leswiswi le leso.+ 13 Ke tla di ntšha merafong,+ ka di kgoboketša go tšwa dinageng, ka di tliša mmung wa tšona+ gomme ka di fepela dithabeng tša Isiraele, melapong le mafelong ka moka ao go dulwago go ona nageng.+ 14 Ke tla di fudiša mafulong a mabotse, di tla dula dithabeng tše ditelele tša Isiraele.+ Moo di tla robala lefelong le lebotse la bodulo+ gomme tša fula mafulong a matala a dithabeng tša Isiraele.” 15 “‘“Nna ke tla fepa dinku+ tša ka gomme ka ba ka di robatša,”+ o re’alo Mmuši Morena Jehofa. 16 “Ke tla tsoma yeo e timetšego,+ ka buša yeo e arogilego, yeo e robegilego ka e tlema ka mašela ka ba ka matlafatša yeo e fokolago, eupša yeo e nonnego+ le yeo e lego matla ke tla di fediša. Yona yeo ke tla e fepa ka kahlolo.”+ 17 “‘Ge e le lena dinku tša ka, se ke seo Mmuši Morena Jehofa a se boletšego: “Bjale ke nna yo ke ahlola dinku, dikgapa le diphooko.+ 18 Na ke selo se senyenyane go lena ge le iphepa mafulong a makaonekaone+ eupša mafulo a mangwe a lena ka moka la a gatakela ka dinao tša lena, le ge le enwa meetse a sekilego eupša ao a šetšego la a šilafatša ka go a kgotlela ka dinao tša lena? 19 Na le ra gore dinku tša ka di fule mafulong ao le a gataketšego ka dinao tša lena di be di nwe meetse ao le a šilafaditšego ka go a kgotlela ka dinao tša lena?” 20 “‘Ka gona se ke seo Mmuši Morena Jehofa a ba boditšego sona: “Bjale ke nna yo, ke tla ahlola nku e nonnego le e otilego, 21 ka ge le ile la kgorometša tšohle tše di babjago ka go diriša mahlakore a lena le magetla, la ba la di kgorometša ka manaka a lena go ba go fihlela le di gašanyeditše ka ntle.+ 22 Ke tla phološa dinku tša ka gomme di ka se sa hulwa;+ ke tla ahlola dinku. 23 Ke tla di tsošetša modiši o tee gore a di diše+ gomme o tla di fepa, yena mohlanka wa ka Dafida.+ Ge e le yena o tla di fepa. Ge e le yena e tla ba modiši wa tšona.+ 24 Nna Jehofa ke tla ba Modimo wa tšona+ gomme mohlanka wa ka Dafida e tla ba kgošana gare ga tšona.+ Go boletše nna Jehofa. 25 “‘“Ke tla dira kgwerano ya khutšo le tšona,+ ka dira gore dibata tše šoro tša naga di fele nageng,+ gomme dinku tša ka di tla dula ka polokego lešokeng tša ba tša robala dithokgweng.+ 26 Ke tla dira gore tšona le mafelo a dikologilego mmoto wa ka e be tšhegofatšo,+ e bile ke tla neša pula ka lebaka la gona. E tla ba dipula tša tšhegofatšo.+ 27 Dihlare tša nageng di tla enywa,+ naga yona ya mediša dibjalo,+ gomme tša dula ka polokego mmung wa tšona.+ Ke moo dinku tša ka di tlago go tseba gore ke nna Jehofa ge ke roba dijoko+ tša tšona gomme ke di hlakodiša diatleng tša bao ba bego ba di dirile makgoba.+ 28 Di ka se sa hulwa ke ditšhaba;+ ge e le sebata sa naga sona se ka se di je gomme di tla dula ka polokego go se yo a di tšhošago.+ 29 “‘“Ke tla di medišetša dibjalo gore di ikhweletše leina,+ di ka se hlwe di bolawa ke tlala nageng,+ e bile di ka se hlwe di sa rwala kgobošo e tlišwago ke ditšhaba.+ 30 ‘Ke moo di tlago go tseba gore nna Jehofa Modimo wa tšona ke na le tšona+ gomme tšona ke batho ba ka, ba ntlo ya Isiraele,’ o re’alo Mmuši Morena Jehofa.”’+ 31 “‘Ge e le lena dinku tša ka,+ lena dinku tša mafulo a ka, le batho ba nama. Nna ke Modimo wa lena,’ o re’alo Mmuši Morena Jehofa.”